Sensorveiledning FIL 2390 Miljøfilosofi, vårsemesteret 2022

Lærer: Arne Johan Vetlesen

Forelesningene har lagt vekt på bøkene til Callicott, Rolston, Jonas, Mathews og Vetlesen; bøkene til Evernden og Curry er kun nevnt sekundært.

Gjennomgangen av Callicott og Rolston har fokusert på deres ulike posisjoner i spørsmålet om naturens egenverdi: begge går inn for at ikke-menneskelig natur har slik egenverdi, men definerer og begrunner den ulikt, nemlig antropogent i Callicotts tilfelle og objektivt i Rolstons, i tråd med moralsk realisme. Rolstons oppfatning av forholdet mellom arter og individer (specimen), med en forrang for førstnevnte, har også blitt fremhevet, samt hans fastholdelse av en distinksjon mellom kultur og natur.

I gjennomgangen av Hans Jonas har det sentrale vært hans kritiske analyse av arven etter Descartes’ dualisme, merd særlig vekt på forståelsen av årsak, knyttet til bevegelse, og hans forsvar for en teleologisk forklaring. Dernest har hans analyse av metabolisme stått sentralt, med konsekvensene den har for hans syn på liv og død som likeopprinnelige og -uunnværlige fenomener.

Presentasjonen av Mathews har i hovedsak dreid seg om hennes konsept «culture as an instrument of Nature»: hva hun mener med konseptet, hvilke implikasjoner det har for ulike former for kunnskap (epistemisk vs. lokal, tradisjonell) og for spørsmålet om en gitt kultur i et gitt samfunn ivaretar en balanse eller ubalanse i forholdet mellom samfunn og natur. Siste kapittel i Vetlesens bok er særlig relevant for forståelse av Mathews’ prosjekt.

En rød tråd i pensumlitteraturen er spørsmålet om naturens egenverdi og hvordan filosofiske argumenter og kulturelle forestillinger enten understøtter eller undergraver/benekter slik verdi, samt hvilke følger de ulike synene har, samfunnsmessig, etisk og økologisk.